钦定古今图书集成/明伦汇编/官常典/第304卷 > 陈有年
## 钦定古今图书集成/明伦汇编/官常典/第304卷 > 陈有年

按《明外史》本传，有“年字登之，馀姚人。父克宅，字即卿，
正德九年进士。嘉靖中，官御史，哭争大礼，有大僚欲
去，克宅扼其项曰：‘奈何先去为人望？其人愧而止。俄
系狱，拜杖获释。先后按贵州、河南，多所弹劾。吏部尚
书廖纪姻为所劾罢，恶之，出为松潘副使。累迁右副
都御史，巡抚贵州’。”都匀苗王阿向作乱，据凯口囤。克
宅与总兵官杨仁攻斩阿向。论功，进秩。旋移抚苏、松。
既行，而阿向党复叛，坐罢官候勘。巡抚汪珊讨平贼，
推功克宅。克宅已卒，乃赐恤典。有年举嘉靖四十一
年进士。授刑部主事，改吏部，历验封郎中。万历元年，
成国公朱希忠卒，其弟锦衣都督希孝贿中官冯保，
援张懋例乞赠王。大学士张居正主之。有年持不可，
草奏言：“《令典》，功臣殁，公赠王，侯赠公，子孙袭者，生死
止本爵，懋赠王，廷议不可。即希忠父辅亦言之，后竟
赠，非制。且希忠无勋伐，生前恩已逾，殁后岂当滥宠？”
左侍郎刘光济署部事，受指居正，为删易其槁。有年
力争，竟以原奏上。居正不怿，有年即日谢病去。十二
年，起稽勋郎中，历考功、《文选》，谢绝请寄，除目下，中外
皆服。迁太常少卿，以右佥都御史巡抚江西。尚方所
需陶器，多奇巧难成，后有诏许量减，既而如故。有年
引诏旨请，不从。内阁申时行等固争，乃免十之三。南
畿、浙江大侵，诏禁邻境闭籴，商舟皆集。江西，徽人尤
众，而江西亦岁俭，群乞有年禁遏。有年疏陈济急六
事，中请稍弛前禁，令江西民得自救。南京御史方万
山劾有年违诏。帝怒，夺职归。归而故庐火，乃僦一楼
居妻孥，身独栖僧舍，布衣粝食。廷臣交荐，起督操江。
累迁吏部右侍郎，改兵部，又改吏部。尚书孙鑨、左侍
郎罗万化皆乡里，有年力引避，朝议不许。寻由左侍
郎擢南京右都御史。二十一年，与吏部尚书温纯共
典京察，所黜咸当。未几，遂代纯位。其秋，鑨谢事，召拜
吏部尚书，止宿公署中，见宾则于待漏所引用僚属，
极一时选。别邪正，斥贪顽，崇退让，进遗佚，朝野想望
丰采。而执政大臣不便其所为，外相引重，心嗛之。明
年，王锡爵将谢政，廷推阁臣，诏无拘资品。有年适在
告，侍郎赵参鲁、盛讷、文选郎顾宪成往咨之，列故大
学士王家屏、故礼部尚书沈鲤、故吏部尚书孙鑨、礼
部尚书沈一贯、左都御史孙丕扬、吏部侍郎邓以赞、
小詹事冯琦七人名上。盖鑨、丕扬非翰林为不拘资，
琦四品为不拘品也。家屏以争国本去位，帝意雅不
欲用，又推及吏部尚书、左都御史非故事，严旨责让，
谓：“不拘资品，乃昔年陆光祖自为入阁地。今推鑨丕
扬，显属徇私。前吏部尝两推阁臣，可具录姓名以上。”
于是备列沈鲤、李世达、罗万化、陈于陛、赵用贤、朱赓、
于慎行、石星、曾同亨、邓以赞等。而世达故左都御史
也。帝复不悦，谓：诏旨不许推都御史，何复及？世达家
屏旧辅，臣不当擅议起用。乃命于陛、一贯入阁，而谪
宪成及员外郎黄缙、王同休，主事章嘉祯、黄中色为
杂职。锡爵首疏救有年，及参、鲁等疏继之，帝并不纳。
赵志皋、张位亦佯为言，而二人者故不由廷推，因谓
“辅臣当出特简。廷推由陆光祖交通言路为之，不可
为法。”帝喜，降旨再谯责，如两人指，遂免缙等贬谪，但
停俸一年。给事中卢明诹疏救宪成。帝怒，贬明诹秩，
斥宪成为民。有年抗疏言：“阁臣廷推，其来旧矣。曩杨
巍秉铨，臣署文选，廷推阁臣六人。今元辅锡爵，即是
年所推也。臣邑前有两阁臣，弘治时谢迁，嘉靖时吕
本，并由廷推官止四品。而耿裕、闻渊则以吏部尚书
居首。是廷推与推及吏部，皆非自今刱也。至不拘资
品，出自圣谕，臣敢不仰承。先朝廷推，未有以为诟者。
至臣身而独遭诟，非法不善，独臣非其人耳。倘其说遂长，使左右得关其私，卿大夫莫矫其失，臣罪益大
矣。”因固乞骸骨。帝得疏，以其词直，温旨慰答。有年自
是累疏称疾乞罢，帝犹慰留，赉食物、羊酒。有年请益
力。最后以身虽退，遗贤不可不录，力请帝起废，言：“顷
年建言得罪无虑数十人，沉沦久者且十年，或化为
异物矣。法家拂士，兴亡是关。奈何摧抑禁锢，以消磨
忠臆，而决裂公道也。”帝报闻。有年遂杜门不出。数月
中，疏十四上，乃予告乘传归。归装，书一箧、衣一笥而
已。二十六年正月卒，年六十有八。四月诏起南京右
都御史，而有年已前卒。赠太子太保，谥“恭介。”故事，吏
部尚书未有以他官起者，屠滽掌都察院，杨博、严清
掌兵部，皆用原衔领之。南京兵部尚书杨成起掌南
院，亦领以故衔。有年以右都御史起，盖帝欲用之，而
政府阴抑之也。有年风节高天下，两世膴仕，无宅居，
其妻孥至以油幕障漏。有年尝欲合历代诸史为一
书，丹铅未竟而卒。